ซิตี้แบงก์มองบวกเชื่อมั่นไทย
ซิตี้แบงก์ ยังเชื่อมั่นไทยโตระยะยาว หลังรัฐเร่งเบิกจ่ายงบประมาณ ชี้คัดกรองยังรัดกุม
13 พ.ค. 2558

ซิตี้แบงก์ ยังเชื่อมั่นไทยโตระยะยาว หลังรัฐเร่งเบิกจ่ายงบประมาณ ชี้คัดกรองยังรัดกุม
นายดาเรน บัคลีย์ กรรมการผู้จัดการใหญ่ ธนาคารซิตี้แบงก์ ประเทศไทย เปิดเผยว่า ธนาคารมองแนวโน้มเศรษฐกิจไทยในเชิงบวก ที่จะฟื้นตัวขึ้นอย่างต่อเนื่องตามมา แม้ว่าภาพรวมเศรษฐกิจไทยรวมทั้งการบริโภคภาคประชาชนขณะนี้ดูชะลอตัวลงไปบ้าง แต่ถ้ารัฐบาลมีการเร่งเบิกจ่ายงบประมาณและงบลงทุนมากขึ้น จะเป็นตัวสำคัญที่สนับสนุนให้เศรษฐกิจไทยเติบโตได้ดีขึ้นในระยะยาว 
ทั้งนี้ เศรษฐกิจที่ชะลอลงกระทบภาพรวมการใช้จ่ายผ่านบัตรเครดิตทั้งระบบอย่างหลีกเลี่ยงไม่ได้ แต่สำหรับการใช้จ่ายผ่านบัตรเครดิตซิตี้แบงก์ยังคงที่ ไม่ขึ้นไม่ลง โดยแบ่งเป็นการใช้จ่ายในประเทศที่ชะลอลงบ้างตามสภาพเศรษฐกิจ แต่ธุรกรรมการใช้จ่ายต่างประเทศยังขยายตัวอยู่ ประกอบกับลูกค้าซิตี้แบงก์ค่อนข้างแตกต่าง เน้นการใช้ต่างประเทศมากกว่า จึงไม่ได้รับผลกระทบมากนัก
อย่างไรก็ดี ซิตี้แบงก์ยังมองเห็นโอกาสทางธุรกิจในไทย กับการสร้างความมั่งคั่งให้ลูกค้ารายย่อยในช่วงที่เศรษฐกิจชะลอตัว เนื่องจากส่วนใหญ่เป็นลูกค้าระดับบนที่ใช้บริการวางแผนลงทุน สร้างผลตอบแทนที่สูงกว่าค่าเฉลี่ย โดยภาวะที่การลงทุนในประเทศผลตอบแทนต่ำตามดอกเบี้ย การลงทุนต่างประเทศจึงเป็นทางออกที่ดีสำหรับผู้ที่มองหาผลตอบแทนสูง
นางวีระอนงค์ จิระนคร ภู่ตระกูล ผู้ช่วยรองกรรมการผู้จัดการใหญ่อาวุโส ฝ่ายบุคคลธนกิจและบริหารธุรกิจสาขา ธนาคารซิตี้แบงก์ ประเทศไทย กล่าวว่า ภาวะหนี้ครัวเรือนสูงกระทบกับลูกค้าซิตี้แบงก์ไม่มาก เพราะผลิตภัณฑ์สินเชื่อบุคคล ซิตี้แอดวานซ์ กำหนดรายได้ผู้สมัครขั้นต่ำไว้ที่ 3 หมื่นบาท ซึ่งเป็นคนละกลุ่มที่มีปัญหา ทำให้คุณภาพหนี้และตัวเลขหนี้เสียไม่ได้เพิ่มขึ้น
นอกจากนี้ ยังมีเกณฑ์การคัดกรองลูกค้าแรกเข้าที่รัดกุมมานานแล้ว ซึ่งนอกจากพิจารณารายได้แล้ว ยังพิจารณาภาระหนี้ต่อรายได้ของผู้สมัครต้องไม่สูงเกินไป ส่วนการขยายวงเงินจะดูตามความเหมาะสม ส่งผลให้อัตราการอนุมัติสินเชื่อไม่เปลี่ยนแปลง และลูกค้าที่เข้ามาส่วนใหญ่มีธุรกรรมเคลื่อนไหวต่อเนื่อง (แอ็กทีฟ) ซึ่งปัจจุบันซิตี้แบงก์มีฐานลูกค้าประมาณ 1 ล้านราย สัดส่วนมากกว่า 60% ถือครอง 2 ผลิตภัณฑ์ขึ้นไป
ทั้งนี้ ซิตี้แบงก์ได้ยกระดับการให้บริการลูกค้าผ่านสาขา โดยพัฒนา สมาร์ทแบงก์กิ้ง นำเทคโนโลยีเอสทีเอ (สมาร์ท เทลเลอร์ แอสซิสต์ ยูนิต) มาใช้เป็นเครื่องแรกในไทย ช่วยให้ลูกค้าทำธุรกรรมการเงินแบบไร้กระดาษ ทั้งการฝาก ถอน โอน ชำระค่าสินค้าและบริการ ทดแทนธุรกรรมหน้าเคาน์เตอร์ โดยใช้เพียงบัตรเอทีเอ็มเท่านั้น นอกจากนี้ยังมีบริการจองคิวล่วงหน้าระหว่างเดินทางมายังธนาคาร โดยลูกค้าส่งข้อความเพื่อจองคิว และระบบจะส่งข้อความแจ้งเตือนถึงลูกค้าเมื่อใกล้ถึงคิว ทำให้ไม่จำเป็นต้องรอคิวในสาขานาน
สำหรับ ซิตี้แบงก์ สมาร์ทแบงก์กิ้ง ได้เริ่มเปิดตัวอย่างเป็นทางการเมื่อ 6 พ.ค.ที่ผ่านมา ที่สาขาอโศก และจะมีการขยายไปยัง 2 สาขาที่เซ็นทรัลเวิลด์ และสีลม ต่อไป ซึ่งแม้ช่วงแรกจะยังไม่ชินกับบริการใหม่ แต่เมื่อได้รับประสบการณ์ที่เร็วขึ้นเฉลี่ย 15 นาที และทำธุรกรรมได้ง่ายด้วยตัวเอง ทำให้เห็นความพึงพอใจลูกค้าที่ดีขึ้นกว่าเดิม